Aðeins eitt laust sæti er í boði í milliriðlum á EM karla í handbolta þegar lokadagur riðlakeppninnar fer fram í dag . Það hlýtur annaðhvort Danmörk eða Ungverjaland , en þau bítast um síðasta sætið í milliriðli II , sem Ísland hefur þegar tryggt sér sæti í . Norðmenn og Slóvenar taka tvö stig með sér í riðilinn en Svíþjóð og Portúgal byrja án stiga . Lærisveinar Kristjáns Andréssonar hjá Svíþjóð unnu 28 : 26 - sigur á Póllandi í gær . Varnartröllið Jesper Nielsen meiddist í upphitun og er óttast að hann verði ekki meira með á mótinu . Það yrði mikið áfall fyrir Svía , sem hafa ekki verið sérstaklega sannfærandi til þessa . Þeir verða að spila mun betur til að eiga einhvern möguleika á að fara í undanúrslit á heimavelli . Hnífjafnir leikir við Slóveníu Vinni Ísland gegn Ungverjalandi í dag verður Slóvenía annar andstæðingur íslenska liðsins í milliriðli á sunnudag . Slóvenarnir líta mjög vel út undir stjórn Ljubomirs Vranjes , en hann gerði á sínum tíma garðinn frægan með sænska landsliðinu og var Íslendingum oftar en ekki erfiður . Ísland og Slóvenía mættust síðast á HM 2017 og þá hafði Slóvenía betur , 26 : 25 . Í síðustu fjórum leikjum þjóðanna hefur Ísland unnið tvo leiki , einu sinni hafa þau gert jafntefli og einu sinni hefur Slóvenía unnið . Á þeim tíma hefur aldrei munað meira en einu marki á liðunum . Sjá greinina í heild í Morgunblaðinu í dag .